Kínai diákok egy olyan internetes képszerkesztő alkalmazást készítettek, mely egyszerűségével és hatékonyságával első ránézésre valóban lenyűgöző.

Amint a bemutatóban is látszik, a felhasználó az egérrel felvázolhatja magának az általa készítendő kép alapelemeit, a program pedig az alakok, illetve a szöveges leírás alapján egyrészt megkeresi az adott feltételeknek megfelelő képeket, majd kívánságra össze is rakja azokat, hogy előállítsa a kívánt fotót.

A PhotoSketch nevű megoldás még kísérleti fázisban van, ám ha csak a fele működik annak, ami a demóban szerepel, a fejlesztőknek nem nagyon kell aggódniuk a jövőjük miatt.

A projekt egyébként nyílt forrású, az érdeklődők, közreműködni vágyók letölthetik, s részt vehetnek a fejlesztésben. (A kínai diákok honlapjáról igen lassan töltődnek le a tartalmak, türelmesnek kell lenni.)